Kaapstad-waterkrisis: Toeriste kanselleer besoekeDie Stad Kaapstad. Foto: Phillip Bruwer Die droogtegeteisterde Wes-Kaap, wat teen April sonder water kan wees as daar nie genoeg reënval is nie, se toerismebedryf is ŉ harde hou toegedien. Amptenare van die Stad Kaapstad, die land se toerismehoofstad wat spog met wêreldbekende aantreklikhede soos Tafelberg, het waterverbruik van 87 liter per persoon per dag na 50 liter per persoon verminder, wat op 1 Februarie in werking sal tree. Daar word voorspel dat Kaapstad se krane nou teen 12 April sal droogloop. Dié dag is “Dag Zero” gedoop – die dag waarop alle krane in die stad toegedraai sal word en mense by ongeveer 200 persele oor die Skiereiland heen moet toustaan vir water. “Die waterkrisis het ŉ aansienlike uitwerking op toerisme. Ons is deur ons lede in kennis gestel dat hulle kansellasies van nasionale én internasionale reisigers ontvang,” het Enver Duminy, uitvoerende hoof van Kaapstad Toerisme, Vrydag gesê. “Voornemende besoekers het vrae en soek duidelikheid oor die waterkrisis en gebeurlikheidsplanne vir Dag Zero. Solank daar onsekerheid is oor die waterkrisis, sal daar ŉ uitwerking op die bedryf wees.” Die Reis-en-Toerismewêreldraad het beraam die toerismebedryf het in 2016 nagenoeg R400 miljard tot Suid-Afrika se bruto binnelandse produk bygedra en bevorder ook werkskepping. Duminy het gesê Kaapstad Toerisme was sedert die begin van die waterkrisis deel van die veldtog om te poog om waterverbruik van toerismeondernemings te verminder en die boodskap aan besoekers oor te dra.